section_heading: Radnja
paragraph_text: Nekoliko mjeseci nakon likvidacije Mikeyja Palmicea i hospitalizacije Livije Soprano, stvari se vraćaju u normalu. Tony Soprano počinje se sam liječiti jer više ne ide na terapiju kod dr. Melfi, koja počinje raditi u motelu nakon što je upozorena da bi se njezin ured mogao naći na meti mafije. Christopher angažira izvjesnog plaćenika da za njega položi ispit za burzovnog mešetara. Stric Junior je u zatvoru. Cermela nastavlja igrati ulogu "kućanice". Livia počinje fizikalnu rehabilitaciju. Ray Curto nastavlja donositi novac za Tonyja, kao i Paulie i Silvio koji uživa u dizajnerskim cipelama i striptizetama iz Bada Binga. Tony nastavlja viđati svoju rusku ljubavnicu, Irinu, a to sakriva lažima da je cijelu noć proveo na utovaru. Zatim se ušulja u krevet i zaspe. Sljedećeg jutra, dok se Tony spušta po novine, na prilazu ugleda parkiranu Buick Rivieru. Tony se počne oprezno udaljavati, misleći kako bi to mogao biti novi pokušaj njegova ubojstva, ali iz auta izlazi Big Pussy. Tony uzvikne, "Bio si odsutan svih ovih mjeseci... a ovo je način na koji mi se vraćaš!?"